10-krone (Sverige)

10-krone er en svensk mynt, som første gang ble preget i gull i perioden 1873–1901. I 1873 etablerte Norge, Sverige og Danmark en skandinavisk myntunion basert på gullstandarden. Mynter fra de tre landene hadde samme navn, vekt og størrelse, og samme renhet i henholdsvis sølv og gull. Mynter som ble preget i ett land, var derfor gyldig betalingsmiddel i alle tre. 1 krone ble definert som verdien av 1/2480 kg fint gull.

En krone ble inndelt i 100 øre, og erstattet de tidligere myntenhetene skilling, riksdaler og dukat. Den skandinaviske myntunionen opphørte i praksis i 1914, selv om den formelt eksisterte frem til 1972.

Den neste svenske 10-krone ble preget i 1972. Dette var en jubileumsmynt av sølv i forbindelse med 90-årsjubiléet for Gustav VI Adolfs fødselsdag. Den var gyldig betalingsmiddel, men innledet ingen ny myntrekke.

I 1991 ble 10-krone gjeninnført som en mynt som ble preget på regulær basis. Mynten er preget i aluminiumsbronse og erstattet de svenske pengesedlene pålydende 10 kroner.

Gullmyntene (1873–1901) 
De svenske 10-kroner myntene av gull hadde en vekt på 4,48 gram, og en renhet på 900/1000 eller 4,03 gram gull.

Forsiden i de tre første pregningene, i henholdsvis 1873, 1874 og 1876, viste et portrett av kong Oscar II, og teksten «OSCAR II  SVERIGES  O. NORGES KONUNG.Årstallene var også på forsiden. Baksiden viste Sveriges riksvåpen omgitt av teksten «BRÖDRAFOLKENES VÄL 10 KRONOR».

Motivet på pregningene fra 1876, 1877, 1880, 1883, 1894 og 1895 var identisk, bortsett fra at forsiden inneholdt teksten «OSCAR II SVERIGES OCH NORGES KONUNG.

I 1901 kom det en tredje utgave, der motivet av Kong Oscar II er endret.

Første utgave i aluminiumsbronse (1991–2000) 
Den første utgaven av 10-krone i aluminiumsbronse ble produsert fra 1991 til 2000, og hadde motiv av Carl XVI Gustaf i halvprofil på advers med teksten «CARL XVI GUSTAF – SVERIGES KONUNG – FOR SVERIGE I TIDEN» rundt. Revers hadde motivet Tre kronor med teksten «10 KRONOR» i midten, og produksjonsårstallet nederst.

Falske mynter 
I 1994 avslørte politiet i Ukraina en falskmyntnerliga som hadde spesialisert seg på svenske 10-krone mynter. I deres lager fant politiet mer enn ti tusen falske 10-kroner, alle med årstallet 1991. Det er ikke kjent hvor mange slike mynter som fortsatt finnes i omløp i Sverige. Myntene kan avsløres som falske ved å studere kongens motiv eller de tre kronene på revers, som ligger utenpå i stedet for å være innflettet i sifrene 10 KRONOR. Det finnes også en variant som er uten rifler omkring.

I 1995 laget kunstneren Pär Lindblom 10 falske eksemplarer i 18 karat gull med årstallet 1995. Myntene er litt mindre i diameter enn de ekte myntene, og er med vekten 10,7 gram merkbart tyngre enn de ekte. Mellom to riflede partier i randen er mynten nummerert og bærer falskmyntnerens initialer PL. Kunsteren beholdt et eksemplar selv og benyttet de andre ni på kroer i Stockholm. Hensikten var å vekke tanker om penger og deres verdi. Nummer åtte i denne serien ble oppkjøpt av Kungliga Myntkabinettet i 1999 for 5000 kroner. Mynten ble oppdaget av en drosjesjåfør som la merke til at den var tyngre enn øvrige mynter.

Se også 
 10-krone (Norge)
 10-krone (Danmark)

Referanser

Eksterne lenker 
 
  10-krona hos Sveriges Riksbank

Svenske mynter